Την κήρυξη της Ύδρας σε κατάσταση έκτακτης ανάγκης ζήτησε η περιφέρεια Αττικής, καθώς το νησί εξακολουθεί να είναι χωρίς ρεύμα και νερό.

Το αίτημα της περιφέρειας κατατέθηκε στη γενική γραμματεία Πολιτικής Προστασίας, στο πλαίσιο του σχεδίου «Ξενοκράτης».

Η Ύδρα από τις 5.30 το πρωί της Κυριακής βρίσκεται χωρίς ρεύμα, λόγω προβλήματος στον υποσταθμό του Κρανιδίου.

Τα συνεργεία του ΔΕΔΔΗΕ καταβάλλουν προσπάθειες για την επιδιόρθωση της βλάβης, χωρίς ωστόσο να έχει διευκρινιστεί ο ακριβής χρόνος αποκατάστασης της ζημιάς.

Εξαιτίας του προβλήματος ηλεκτροδότησης, έχει διακοπεί και η λειτουργία της μονάδας αφαλάτωσης του νησιού.

Σε κάθε περίπτωση πάντως, τις επόμενες ώρες αναμένεται να φθάσει η υδροφόρα «Στυμφαλία» του Πολεμικού Ναυτικού, με στόχο την κάλυψη των αναγκών υδροδότησης των κατοίκων.

naftemporiki.gr